Måske arbejder nordjyderne mere fysisk betonet. Måske er de mere stressede. Måske lægger de flere timer på deres arbejdsplads. Måske bekymrer de sig bare mere end resten af landets befolkning. Uanset hvad viser en ny undersøgelse fra Fødevareforbundet NNF, som er gennemført i samarbejde med DMA research, at nordjyderne er den befolkningsgruppe, der er mest bekymrede for at blive slidt ned fysisk, inden man rammer pensionsalderen. Flere end 2000 danskere har deltaget i rundspørgen, og her topper nordjyderne altså i statistikken. 34 procent af os er i høj grad eller i meget høj grad bange for fysisk nedslidning inden pensionen. Til sammenligning er det i Nordsjælland kun 13 procent, der deler den bekymring. I Vestjylland er det 31 procent af de adspurgte, der frygter nedslidning, mens København og omegn lander på 17 og 18 procent.

Opsummering:
Nordjylland er den landsdel, hvor man mest frygter at blive fysisk nedslidt inden pensionsalderen.